D-G. Carta Stephani, comitis Burgundiae. D’-G’. Carta Stephani, comitis Burgundiae, de liberalitate muriae Ledonis et de pedagiis et ventis. … Quoniam sepe veritas in his quae nullius attestatione scripti firmata sunt falsitate obnitente de facili periclitatur nonnunquam vero obliviosa tempestate transit et deperit ea quae fixa et immobilia volumus permanere scripto duximus dignum commendare. Noscant igitur praesentes et posteri quod ego Stephanus, Burgundiae comes, Stephani comitis filius, ternos solidos quos in unaquaque montata domus Balernae exigendo accipiebam, do et concedo memoratae domus monachis in manu Willermi, ejusdem loci abbatis, liberos et absolutos ab omni exactione jure perpetuo possidendos. Et ita omnem muriam eorum quae mei dominii esse videtur, liberam et quietam ipsis donavi. Dedi etiam ne pedagium vel ventas in omni terra et potestate mea persolvant. Et si in aliquo foris fecerint, reddito capitali ab omni exactione et lege liberi erunt et immunes. Abbas vero et capitulum Balernae concesserunt praedicto comiti unam missam omni die pro remedio animae suae et antecessorum suorum. Factum est hoc anno ab Incarnatione Domini Mo Co nonagesimo VIIIIo, apud Ledonem in claustro Sancti Desiderati. Et ut haec carta tam a me quam a successoribus meis inconcussa et illibata servetur, ego Stephanus sigilli mei impressione muniri feci. Hujus rei testes sunt Durannus, decanus Ledonis, Fromundus de Tramelay et Hugo de Tramelay, Petrus de Cix, Humbertus et Willermus, fratres de Sancto Desiderato, Albricus, marescallus, Paganus, Ricardus et Galboldus, conversi.